b'\n_START_ARTICLE_\nErmita de la Damunt\n_START_SECTION_\nDescripci\xc3\xb3\n_START_PARAGRAPH_\nEs tracta d\'una capella situada al nord-est de la poblaci\xc3\xb3. \xc3\x89s de planta de nau \xc3\xbanica amb la cap\xc3\xa7alera lleugerament arrodonida. La fa\xc3\xa7ana \xc3\xa9s llisa i el capcer \xc3\xa9s coronat per un campanar torre i d\'espadanya al cim el qual conserva nom\xc3\xa9s una campana. Al damunt hi ha una bola de pedra i un penell. El portal \xc3\xa9s d\'arc de mig punt amb un trencaaig\xc3\xbces motllurat que descansa sobre uns pilars rectangulars. Al damunt i a la torre s\'hi obren dues finestres d\'esqueixades. A la part d\'esquerra de la nau s\'hi adossa una capella. L\'interior, despr\xc3\xa9s de la restauraci\xc3\xb3, \xc3\xa9s auster. Materials constructius: pedra unida amb morter de cal\xc3\xa7, la fa\xc3\xa7ana \xc3\xa9s arrebossada i les obertures de pedra picada. L\'estat de conservaci\xc3\xb3 \xc3\xa9s for\xc3\xa7a bo.\n_START_SECTION_\nHist\xc3\xb2ria\n_START_PARAGRAPH_\nLes primeres not\xc3\xadcies de la capella provenen d\'un llegat testamentari que data de 1231 i parla de Santa Maria la Superior. Antoni Pladevall ha formulat la hip\xc3\xb2tesi que en aquest indret es devia trobar l\'antiga esgl\xc3\xa9sia parroquial de Folgueroles, la qual al pas dels segles XI i XII es degu\xc3\xa9 reedificar i se situ\xc3\xa0 a l\'empla\xc3\xa7ament actual. \xc3\x89s una possibilitat refor\xc3\xa7ada pel fet que fins a l\'any 1723, cada diumenge, el rector de Folgueroles anava a celebrar-hi una missa. Caldrien, per\xc3\xb2, excavacions per a saber si en aquest indret, sense que aparentment hi hagi habitatges pr\xc3\xb2xims, un dia s\'hi al\xc3\xa7\xc3\xa0 una esgl\xc3\xa9sia parroquial. De totes maneres no queda en la Capella cap element rom\xc3\xa0nic. Fou reformada al segle XVII. El gran poeta folguerolenc moss\xc3\xa8n Cinto Verdaguer va inspirar el seu poema "L\'Arpa" en aquesta ermita.'